title: Sklep Sveta z dne 16. marca 1992 o sklenitvi Okvirnega sporazuma o sodelovanju med Evropsko gospodarsko skupnostjo in Vzhodno republiko Urugvaj

text:
Pomembno pravno obvestilo

|

31992D0205

Uradni list L 094 , 08/04/1992 str. 0001 - 0001

		Sklep Svetaz dne 16. marca 1992o sklenitvi Okvirnega sporazuma o sodelovanju med Evropsko gospodarsko skupnostjo in Vzhodno republiko Urugvaj(92/205/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti in zlasti členov 113 in 235 te pogodbe,ob upoštevanju predloga Komisije [1],ob upoštevanju mnenja Evropskega parlamenta [2],ker bi morala Skupnost za dosego svojih ciljev na področju zunanjih gospodarskih odnosov odobriti Okvirni sporazum o sodelovanju z Vzhodno republiko Urugvaj,SKLENIL:Člen 1V imenu Skupnosti se odobri Okvirni sporazum o sodelovanju med Evropsko gospodarsko skupnostjo in Vzhodno republiko Urugvaj.Besedilo sporazuma je priloženo temu sklepu.Člen 2Predsednik Sveta uradno obvesti, kot je predvideno v členu 25 sporazuma [3].Člen 3V Skupnem odboru, ustanovljenem s členom 21 sporazuma, Skupnost zastopa Komisija s pomočjo predstavnikov držav članic.Člen 4Ta sklep se objavi v Uradnem listu Evropskih skupnosti in začne veljati z dnem objave.V Bruslju, 16. marca 1992Za SvetPredsednikJorge Braga De Macedo[1] UL C 228, 3.9.1991, str. 20.[2] Mnenje dano dne 14. februarja 1992 (še neobjavljeno v Uradnem listu).[3] Datum začetka veljavnosti sporazuma bo objavil Generalni sekretariat Sveta v Uradnem listu Evropskih skupnosti.--------------------------------------------------


title: 2012/672/EU: Sklep Sveta z dne 25. oktobra 2012 o začetku avtomatizirane izmenjave daktiloskopskih podatkov na Cipru

text:
               31.10.2012

               SL

               Uradni list Evropske unije

               L 302/11

         SKLEP SVETA
   z dne 25. oktobra 2012
   o začetku avtomatizirane izmenjave daktiloskopskih podatkov na Cipru
   (2012/672/EU)
   SVET EVROPSKE UNIJE JE –
   ob upoštevanju Sklepa Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (1), zlasti člena 25 Sklepa,
   ob upoštevanju Sklepa Sveta 2008/616/PNZ z dne 23. junija 2008 o izvajanju Sklepa 2008/615/PNZ (2), zlasti člena 20 Sklepa in poglavja 4 Priloge k Sklepu,
   ob upoštevanju naslednjega:

               (1)

               V skladu s Protokolom o prehodni ureditvi, priloženim Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo, akti institucij, organov, uradov in agencij Unije, sprejeti pred začetkom veljavnosti Lizbonske pogodbe, ohranijo pravni učinek, dokler niso razveljavljeni, razglašeni za nične ali spremenjeni zaradi izvajanja Pogodb.

               (2)

               Skladno s tem se uporablja člen 25 Sklepa 2008/615/PNZ, Svet pa mora soglasno odločiti, ali države članice izvajajo določbe poglavja 6 navedenega sklepa.

               (3)

               Člen 20 Sklepa 2008/616/PNZ določa, da se sklepi iz člena 25(2) Sklepa 2008/615/PNZ sprejemajo na podlagi poročila o oceni, ki temelji na vprašalniku. Kar zadeva avtomatizirano izmenjavo podatkov v skladu s poglavjem 2 Sklepa 2008/615/PNZ, se poročilo o oceni pripravi na podlagi ocenjevalnega obiska in preskusa.

               (4)

               V skladu s točko 1.1 poglavja 4 Priloge k Sklepu 2008/616/PNZ se vprašalnik, ki ga je pripravila ustrezna delovna skupina Sveta, nanaša na vsako avtomatizirano izmenjavo podatkov in ga država članica izpolni takoj, ko meni, da izpolnjuje predpogoje za delitev podatkov v ustrezni kategoriji podatkov.

               (5)

               Ciper je izpolnil vprašalnik o varstvu podatkov in vprašalnik o izmenjavi daktiloskopskih podatkov.

               (6)

               Ciper je opravil uspešen preskus z Avstrijo.

               (7)

               Na Cipru je bil opravljen ocenjevalni obisk, o katerem je avstrijska ocenjevalna skupina pripravila poročilo in ga poslala ustrezni delovni skupini Sveta.

               (8)

               Celovito poročilo o oceni, v katerem so povzeti rezultati vprašalnika, ocenjevalnega obiska in preskusa izmenjave daktiloskopskih podatkov, je bilo predloženo Svetu –

         SPREJEL NASLEDNJI SKLEP:
   Člen 1
   Ciper za namene avtomatiziranega iskanja daktiloskopskih podatkov v celoti izvaja splošne določbe o varstvu podatkov iz poglavja 6 Sklepa 2008/615/PNZ ter je upravičen prejemati in pošiljati osebne podatke na podlagi člena 9 navedenega sklepa, in sicer od datuma začetka veljavnosti tega sklepa.
   Člen 2
   Ta sklep začne veljati na dan sprejetja.

      V Luxembourgu, 25. oktobra 2012

            Za Svet

            Predsednica

         E. MAVROU

      (1)  UL L 210, 6.8.2008, str. 1.

      (2)  UL L 210, 6.8.2008, str. 12.


title: Sklep Sveta z dne 25. marca 1991 o sprejetju pravilnika mednarodne študijske skupine za kositer

text:
Pomembno pravno obvestilo

|

31991D0178

Uradni list L 089 , 10/04/1991 str. 0033 - 0038 finska posebna izdaja: poglavje 11 zvezek 16 str. 0251  švedska posebna izdaja: poglavje 11 zvezek 16 str. 0251

		Sklep Svetaz dne 25. marca 1991o sprejetju pravilnika mednarodne študijske skupine za kositer(91/178/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti in zlasti členov 113 in 116 te pogodbe,ob upoštevanju predloga Komisije,ker je bil pravilnik mednarodne študijske skupine za kositer sprejet na Konferenci Združenih narodov za kositer v Ženevi 7. aprila 1989;ker so bile države in mednarodne organizacije, ki so sodelovale na konferenci, zaprošene, da obvestijo generalnega sekretarja Združenih narodov o svojem sprejetju pravilnika v skladu z odstavkom 21(b);ker bo študijska skupina izvajala pomembno dejavnost analize in nadzora trga in trgovine s kositrom;ker institucionalna struktura mednarodne študijske skupine za kositer, kot jo določa njen pravilnik, predvideva skupno sodelovanje Skupnosti in tistih držav članic, ki soglašajo s pravilnikom;ker so nekatere države članice navedle svoj namen sodelovati v študijski skupini;ker bi torej morali Skupnost in tiste države članice, ki so se odločile za sodelovanje v postopkih študijske skupine, na podlagi skupnega stališča hkrati deponirati svoje listine o sprejetju,SKLENIL:Člen 1Evropska gospodarska skupnost sprejema pravilnik mednarodne študijske skupine za kositer.Skupnost in tiste države članice, ki so se na tej stopnji odločile, da sodelujejo v postopkih študijske skupine, hkrati deponirajo svoje listine o sprejetju pri Generalnem sekretarju Združenih narodov, takoj ko se končajo potrebni notranji postopki.Besedilo pravilnika je priloženo temu sklepu.Člen 2Predsednik Sveta se pooblasti, da imenuje osebe, pooblaščene za deponiranje listine o sprejetju v imenu Skupnosti.V Bruslju, 25. marca 1991Za SvetPredsednikR. Steichen--------------------------------------------------PRILOGAPRAVILNIK MEDNARODNE ŠTUDIJSKE SKUPINE ZA KOSITERUstanovitev1. Ustanovi se študijska skupina za kositer za upravljanje določb in nadzor izvajanja tega pravilnika.Namen2. Namen skupine je zagotoviti okrepljeno mednarodno sodelovanje pri zadevah v zvezi s kositrom z izboljšanjem razpoložljivih informacij o mednarodnem gospodarstvu kositra in zagotavljanjem foruma za medvladna posvetovanja o kositru.Opredelitve3. (a) "Skupina" pomeni mednarodno študijsko skupino za kositer, kakor je določena v tem pravilniku.(b) "Kositer" pomeni kositrno kovino, vsak drug prečiščen kositer, sekundarni kositer ali vsebnost kositra v koncentratih ali kositrno rudo, ki je pridobljena iz naravnega nahajališča in tiste kositrne proizvode, ki jih določi skupina. Za namene te opredelitve velja, da "ruda" izključuje (i) material, ki je bil pridobljen iz rudne mase za namene, ki niso obdelava, in (ii) material, ki je izločen v procesu obdelave.(c) "Članice" pomenijo vse države in medvladne organizacije iz odstavka 5, ki dajo uradno obvestilo o svojem sprejetju na podlagi odstavka 21.Naloge4. Skupina ima naslednje naloge:(a) vzpostaviti trajno spremljanje svetovnega gospodarstva kositra in njegovih trendov, zlasti s postavitvijo, vzdrževanjem in nenehnim posodabljanjem statističnega sistema o svetovni proizvodnji, zalogah, trgovini in porabi vseh oblik kositra in po potrebi tudi z razširjanjem tako dobljenih informacij;(b) voditi posvetovanja in izmenjavo informacij o razvojnih dosežkih in trendih v zvezi s proizvodnjo, zalogami, trgovino in porabo vseh oblik kositra;(c) pripravljati študije, po potrebi v širšem obsegu, o uvoznih vprašanjih v zvezi s kositrom v skladu z odločitvami skupine.Članstvo5. Članstvo v skupini je na voljo vsem državam, ki so zainteresirane za proizvodnjo ali porabo ali mednarodno trgovino s kositrom, in vsem medvladnim organizacijam, ki imajo odgovornosti v zvezi s pogajanji, sklepanjem in uporabo mednarodnih sporazumov, zlasti sporazumov o osnovnih proizvodih.Pooblastila skupine6. (a) Skupina izvaja taka pooblastila in sprejme ali organizira sprejem takih ukrepov, ki so potrebni za izvajanje in uporabo določb tega pravilnika.(b) Skupina nima pooblastila, neposrednega ali posrednega, za sklepanje pogodb za namene trgovanja s kositrom ali katerim koli drugim osnovnim proizvodom ali izdelkom ali pogodb za terminske posle niti nima pooblastila za prevzemanje kakršnih koli finančnih obveznosti za take namene.(c) Skupina sprejme pravila, za katera meni, da so potrebna za izvajanje njenih nalog in so predmet tega pravilnika ter niso neskladna z njim.(d) Skupina nima pooblastil in je njene članice ne morejo pooblastiti za prevzemanje obveznosti zunaj obsega tega pravilnika ali poslovnika.Sedež7. Sedež skupine je na lokaciji, ki si jo izbere na območju države članice, razen če skupina odloči drugače. Skupina se z vlado gostiteljico dogovori za sporazum o sedežu, ki se sklene čim prej po začetku veljavnosti tega pravilnika.Odločanje8. (a) Največja pooblastila skupine, oblikovana na podlagi tega pravilnika, se dodelijo generalnemu zasedanju.(b) Skupina, stalni odbor iz odstavka 9 in odbori ter pomožna telesa, ki se lahko ustanovijo, sprejemajo sklepe soglasno in brez glasovanja, razen v primeru sklepov, za katere je v tem pravilniku ali poslovniku določena posebna večina glasov.(c) Vsaka država članica je upravičena do enega glasu.Stalni odbor9. (a) Skupina ustanovi stalni odbor, ki ga sestavljajo tiste članice skupine, ki izrazijo željo, da bi sodelovale pri njegovem delu.(b) Stalni odbor prevzame naloge, ki mu jih dodeli skupina, in poroča skupini o zaključku ali o napredovanju svojega dela.Odbori in pomožna telesa10. Skupina lahko ustanovi industrijski svetovalni odbor za spremljanje razvoja kositrne industrije. Skupina lahko poleg stalnega odbora ustanovi tudi druge odbore ali pomožna telesa pod pogoji, kot jih določi.Sekretariat11. (a) Skupina ima sekretariat, ki ga sestavljajo generalni sekretar in osebje, ki je potrebno.(b) Generalni sekretar vodi skupino in ji je odgovoren za upravljanje in delovanje tega pravilnika v skladu s sklepi skupine.Sodelovanje z drugimi12. (a) Skupina lahko sklene dogovore za posvetovanja ali sodelovanje z Združenimi narodi, njihovimi organi ali specializiranimi agencijami in drugimi medvladnimi institucijami, če je to primerno.(b) Skupina lahko sklene tudi dogovore, ki jih šteje za primerne za ohranjanje stika z zainteresiranimi vladami nečlanic, z drugimi mednarodnimi nevladnimi organizacijami ali z institucijami zasebnega sektorja, če je to primerno.(c) Skupina lahko povabi katero koli državo nečlanico in katero koli primerno medvladno ali nevladno organizacijo, ki se resno zanima za problematiko kositra, da jo na njenih sestankih zastopa opazovalec, pod pogojem da bo ta organizacija dodelila skupini enake pravice. Če skupina ne odloči drugače, se lahko ti opazovalci udeležujejo vseh sestankov skupine glede vseh ali katerega koli dela posameznega sestanka, vendar se ne morejo udeleževati sestankov stalnega odbora ali katerega koli odbora ali pododbora, na katerem niso zastopane vse članice skupine.(d) Predsednik lahko povabi opazovalce, da sodelujejo v razpravah skupine, vendar nimajo pravice voliti ali vlagati predlogov.Povezanost s Skupnim skladom13. Skupina lahko zaprosi za imenovanje v Mednarodni organ za osnovne proizvode (ICB) na podlagi člena 7(9) Sporazuma o ustanovitvi Skupnega sklada za osnovne proizvode za namene sponzoriranja projektov o kositru, ki bi se financirali iz Sklada preko njegovega drugega računa po pogojih, ki jih lahko skupina določi le soglasno. Vendar pa skupina ne prevzema nikakršnih finančnih obveznosti v zvezi s takimi projekti in ne nastopa kot izvedbena agencija za nobenega od teh projektov.Pravni status14. (a) Skupina je mednarodna pravna oseba.(b) Status skupine na ozemlju vlade gostiteljice ureja sporazum o sedežu med vlado gostiteljico in skupino.(c) Skupina ima pravno sposobnost za izvajanje svojih nalog in zlasti, vendar ob upoštevanju odstavka 6(b) zgoraj, sposobnost za sklepanje pogodb, pridobitev ali razpolaganje s premičninami in sprožanje sodnih postopkov.Prispevki v proračun15. (a) Vsaka članica prispeva v letni proračun, ki ga odobri skupina. Prispevek vsake članice v proračun sestavlja enak delež 50 % proračuna, saldo se porazdeli med države članice v sorazmerju z njihovim deležem v skupnem trgovanju držav članic s primarnim kositrom in koncentrati, ki vsebujejo kositer, ki predstavlja za države proizvajalke skupen izvoz minus skupen uvoz in za države porabnice skupen uvoz. V ta namen se države, v katerih proizvodnja koncentratov, ki vsebujejo kositer, presega navedeno porabo primarnega kositra, uvrstijo med države proizvajalke in države, katerih navedena poraba primarnega kositra presega njihovo proizvodnjo koncetratov s kositrom, uvrstijo med države porabnice. Izračun temelji na zadnjih treh koledarskih letih, za katere je na voljo statistika.(b) Skupina določi prispevek vsake članice za vsako finančno leto v enotni valuti, ki jo skupina določi v skladu z določbami o prispevkih, opredeljenih v poslovniku. Vsaka članica izvede plačilo prispevka v skladu s svojimi ustavnimi postopki.Statistika in informacije16. (a) Skupina zbira, primerja in daje na voljo članicam tiste statistične informacije o proizvodnji, trgovini, zalogah in porabi kositra, ki jih šteje kot primerne za učinkovito izvajanje tega pravilnika, pa tudi informacije iz pododstavka (b) spodaj.(b) Skupina sklepa take dogovore, ki jih šteje za primerne in s katerimi je mogoča izmenjava informacij z zainteresiranimi vladami nečlanic in ustreznimi nevladnimi in medvladnimi organizacijami, ki omogočajo razpoložljivost najnovejših in zanesljivih podatkov o proizvodnji, porabi, zalogah, mednarodni trgovini, mednarodno priznanih objavljenih cenah kositra in drugih dejavnikih, ki vplivajo na porabo in povpraševanje po kositru.(c) Skupina si prizadeva zagotoviti, da nobena od objavljenih informacij ne vpliva na zaupnost dejanj vlad ali oseb ali podjetij, ki proizvajajo, predelujejo, tržijo ali uporabljajo kositer.Letno ocenjevanje in poročila17. (a) Skupina izvede letno ocenjevanje svetovnega stanja kositra in povezanih vprašanj glede na informacije, ki jih dostavijo članice, in dopolnilne informacije iz vseh drugih ustreznih virov. Letna ocena vključuje pregled pričakovane proizvodne zmogljivosti kositra za prihodnja leta in predvidevanja o proizvodnji, porabi in trgovini s kositrom za naslednje koledarsko leto v pomoč članicam pri njihovem posamičnem ocenjevanju razvoja mednarodnega gospodarstva kositra.(b) Skupina pripravi poročilo, ki vključuje rezultate letne ocene, in jih razpošlje članicam. Če skupina meni, da je to primerno, se lahko to poročilo, kakor tudi druga poročila in študije, ki so poslane članicam, dajo na voljo drugim zainteresiranim strankam v skladu s poslovnikom.Študije18. (a) Skupina pripravi ali sprejme ustrezne dogovore za pripravo priložnostnih študij v zvezi z mednarodnim gospodarstvom kositra, vključno s študijami o posebnih problemih ali težavah, ki obstajajo ali se pričakuje, da se bodo pojavile.(b) Študije lahko vsebujejo splošna priporočila ali predloge, vendar taka priporočila ali predlogi ne odstopajo od pravice vsake članice, da upravlja vse vidike svojega domačega gospodarstva kositra in ne posegajo v pristojnosti mednarodnih organizacij pri zadevah, ki spadajo v njihovo sodno pristojnost.Obveznosti članic19. Članice si po najboljših močeh prizadevajo, da sodelujejo in pospešujejo uresničevanje ciljev skupine, zlasti z zagotavljanjem podatkov o gospodarstvu kositra iz odstavka 16(a).Sprememba20. Ta pravilnik se lahko spremeni samo s soglasjem skupine.Začetek veljavnosti21. (a) Ta pravilnik začne veljati, ko države, ki predstavljajo najmanj 70 % trgovine s kositrom, kakor je določeno v Prilogi k temu pravilniku, uradno obvestijo generalnega sekretarja Združenih narodov (v nadaljnjem besedilu "depozitarja") na podlagi pododstavka (b) spodaj o svojem sprejetju tega pravilnika.(b) Vsaka država ali medvladna organizacija iz odstavka 5, ki želi postati članica skupine, obvesti depozitarja, da sprejema ta pravilnik bodisi začasno, do zaključka svojih notranjih postopkov, ali dokončno. Vsaka država ali medvladna organizacija, ki pošlje obvestilo o začasnem sprejetju tega pravilnika, si prizadeva čim prej dokončati postopke in obvesti depozitarja o njihovem zaključku.(c) Če pogoji za začetek veljavnosti tega pravilnika niso izpolnjeni do 31. decembra 1989, depozitar povabi tiste države in medvladne organizacije, ki so poslale obvestilo o svojem sprejetju tega pravilnika na podlagi pododstavka (b) zgoraj, da se odločijo, ali naj ta pravilnik začne veljati med njimi.(d) Potem ko začne veljati ta pravilnik, depozitar čim prej skliče ustanovni sestanek skupine. Članice so o sestanku, če je to mogoče, obveščene najmanj en mesec prej.Odstop22. (a) Članica lahko kadar koli odstopi iz skupine s pisnim obvestilom o odstopu depozitarju in generalnemu sekretarju skupine.(b) Odstop ne posega v nobene že sprejete finančne obveznosti članice, ki odstopa, in ji ne daje pravice do nikakršnih popustov na njen prispevek za leto, v katerem odstopi.(c) Odstop začne veljati 30 dni potem, ko prejme depozitar obvestilo.(d) Generalni sekretar skupine takoj obvesti vse članice o vsakem obvestilu, prejetem na podlagi tega odstavka.Prenehanje veljavnosti23. (a) Skupina se lahko kadarkoli odloči z dvotretjinsko večino glasov držav članic, da ta pravilnik preneha veljati. Tako prenehanje začne veljati na datum, ki ga določi skupina.(b) Ne glede na prenehanje tega pravilnika, skupina še naprej obstaja tako dolgo, kakor je potrebno, da izvede njeno likvidacijo, vključno s poravnavo računov.Pridržki24. Pridržki do določb tega pravilnika niso možni.--------------------------------------------------PRILOGATrgovina s kositrom [1]Država | Izvoz | Uvoz | Trgovina | Delež (%) |(1000 ton) | (1000 ton) | (1000 ton) |Argentina | 0,1 | 0,9 | 1,0 | 0,27 |Avstralija | 6,5 | 0,4 | 6,9 | 1,84 |Belgija – Luksemburg | 2,9 | 3,2 | 6,1 | 1,63 |Bolivija | 12,9 | — | 12,9 | 3,44 |Brazilija | 20,1 | — | 20,1 | 5,36 |Kanada | 1,7 | 3,8 | 5,5 | 1,47 |Kitajska | 17,2 | — | 17,2 | 4,59 |Danska | 0,9 | 0,9 | 1,8 | 0,48 |Egipt | — | 0,3 | 0,3 | 0,08 |Finska | — | 0,1 | 0,1 | 0,03 |Francija | 0,2 | 7,7 | 7,9 | 2,11 |Zvezna republika Nemčija | 3,1 | 19,4 | 22,5 | 6,00 |Grčija | — | 0,4 | 0,4 | 0,11 |Indija | — | 2,7 | 2,7 | 0,72 |Indonezija | 25,3 | — | 25,3 | 6,74 |Irska | — | 0,1 | 0,1 | 0,03 |Italija | 0,1 | 6,2 | 6,3 | 1,68 |Japonska | — | 32,1 | 32,1 | 8,56 |Malezija | 49,2 | 13,1 | 62,3 | 16,61 |Mehika | — | 4,7 | 4,7 | 1,25 |Nizozemska | 2,6 | 8,5 | 11,1 | 2,96 |Nigerija | 0,6 | — | 0,6 | 0,16 |Norveška | — | 0,5 | 0,5 | 0,13 |Peru | 3,8 | 0,4 | 4,2 | 1,12 |Filipini | — | 0,5 | 0,5 | 0,13 |Poljska | — | 3,1 | 3,1 | 0,83 |Portugalska | — | 0,6 | 0,6 | 0,16 |Republika Koreja | — | 5,1 | 5,1 | 1,36 |Španija | 0,1 | 3,3 | 3,4 | 0,91 |Švedska | 0,1 | 0,6 | 0,7 | 0,19 |Tajska | 16,5 | — | 16,5 | 4,40 |Turčija | — | 1,1 | 1,1 | 0,29 |Zveza sovjetskih socialističnih republik | — | 13,8 | 13,8 | 3,68 |Združeno kraljestvo Velike Britanije in Severne Irske | 16,8 | 14,1 | 30,9 | 8,24 |Združene države Amerike | 1,4 | 41,4 | 42,8 | 11,41 |Jugoslavija | — | 1,4 | 1,4 | 0,37 |Zair | 2,6 | — | 2,6 | 0,69 |SKUPAJ | 184,7 | 190,4 | 375,1 | 100,00 |--------------------------------------------------


title: Sklep Sveta 2011/621/SZVP z dne 21. septembra 2011 o podaljšanju mandata posebnega predstavnika Evropske unije za Afriško unijo

text:
               21.9.2011

               SL

               Uradni list Evropske unije

               L 243/19

         SKLEP SVETA 2011/621/SZVP
   z dne 21. septembra 2011
   o podaljšanju mandata posebnega predstavnika Evropske unije za Afriško unijo
   SVET EVROPSKE UNIJE JE –
   ob upoštevanju Pogodbe o Evropski uniji, zlasti členov 28, 31(2) in 33 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 6. decembra 2007 sprejel Skupni ukrep 2007/805/SZVP (1), s katerim je bil g. Koen VERVAEKE imenovan za posebnega predstavnika Evropske unije (PPEU) za Afriško unijo (AU). Njegov mandat se je iztekel 31. avgusta 2011.

               (2)

               Zato bi bilo treba mandat PPEU s 1. septembrom 2011 podaljšati do 30. junija 2012.

               (3)

               PPEU bo naloge izvajal v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Posebni predstavnik Evropske unije
   Mandat PPEU za AU g. Koena VARVAEKE-ja se podaljša do 30. junija 2012. Mandat PPEU lahko preneha tudi prej, če tako odloči Svet na predlog visokega predstavnika (VP).
   Člen 2
   Politični cilji
   Mandat PPEU temelji na celovitih političnih ciljih EU v podporo afriškim prizadevanjem za izgradnjo mirne, demokratične in uspešne prihodnosti, kot je določeno v skupni strategiji Afrika-EU. Ti cilji vključujejo:

               (a)

               krepitev političnega dialoga in širših odnosov EU z AU;

               (b)

               krepitev partnerstva EU-AU na vseh področjih, določenih v skupni strategiji Afrika-EU, prispevanje k razvoju in izvajanju skupne strategije Afrika-EU v partnerstvu z AU, spoštovanje načela afriške lastne odgovornosti in tesnejše sodelovanje z afriškimi predstavniki v večstranskih forumih ob usklajevanju z večstranskimi partnerji;

               (c)

               sodelovanje in zagotavljanje podpore AU s podpiranjem institucionalnega razvoja in krepitvijo odnosa med institucijami EU in AU, vključno z razvojno pomočjo, da se spodbujajo:

                           —

                           mir in varnost: predvidevanje in preprečevanje konflikta, ravnanje v primeru konflikta, posredovanje in reševanje konflikta, podpora prizadevanjem za spodbujanje miru in stabilnosti, podpora obnovi po konfliktu;

                           —

                           človekove pravice in vodenje: spodbujanje in varovanje človekovih pravic; spodbujanje temeljnih svoboščin in spoštovanje načel pravne države; podpora s pomočjo političnega dialoga ter finančne in tehnične pomoči afriškim prizadevanjem za spremljanje in izboljšanje vodenja; podpora napredku demokracije udeležbe in odgovornosti; podpora boju proti korupciji in organiziranemu kriminalu ter nadaljnje spodbujanje prizadevanj za obravnavanje vseh vidikov vprašanja otrok v oboroženih spopadih;

                           —

                           trajnostna rast, regionalno vključevanje in trgovina: podpora prizadevanjem za medsebojno povezanost in lajšanje dostopa ljudi do vode in komunalnih storitev, energije in informacijske tehnologije; spodbujanje stabilnega, učinkovitega in usklajenega pravno-poslovnega okvira; pomoč pri vključevanju Afrike v svetovni trgovinski sistem, pomoč afriškim državam pri spoštovanju predpisov in standardov EU; podpora Afriki pri odpravljanju posledic podnebnih sprememb;

                           —

                           vlaganje v ljudi: podpora prizadevanjem na področju enakosti spolov, zdravja, varnosti preskrbe s hrano in izobraževanja, spodbujanje programov izmenjav, mrež univerz in centrov odličnosti, odpravljanje osnovnih razlogov za migracije.

         PPEU bo imel poleg tega ključno vlogo pri izvajanju skupne strategije Afrika-EU, katere cilj je nadaljnji razvoj in utrjevanje strateškega partnerstva med Afriko in EU.
   Člen 3
   Naloge
   Za doseganje tistih vidikov ciljev iz člena 2, ki se nanašajo na skupno zunanjo in varnostno politiko (SZVP)/skupno varnostno in obrambno politiko (SVOP), je mandat PPEU:

               (a)

               krepitev splošnega vpliva EU v okviru dialoga v Adis Abebi z AU in njeno komisijo glede cele vrste vprašanj s področja SZVP/EVOP, ki jih zajemajo odnosi EU-AU, in usklajevanje tega dialoga, zlasti partnerstva za mir in varnost ter podpore operacionalizacije Afriške strukture za mir in varnost;

               (b)

               zagotavljanje ustrezne ravni političnega zastopanja, ki odraža pomen EU kot politične, finančne in institucionalne partnerice AU, ter pospešitev tega partnerstva, ki je potrebna zaradi vse večjega političnega pomena AU v svetu;

               (c)

               zastopanje, če tako sklene Svet, stališč in politik EU, kadar ima AU pomembno vlogo v kriznih razmerah, za katere ni bil imenovan PPEU;

               (d)

               pomoč pri doseganju večje skladnosti, doslednosti in usklajenosti politik in ukrepov EU glede AU ter prispevanje k večji usklajenosti širše skupine partnerjev in njenih odnosov z AU;

               (e)

               prispevanje k izvajanju politike EU o človekovih pravicah, pomembne za AU, vključno s smernicami EU o človekovih pravicah, zlasti smernicami EU o otrocih v oboroženih spopadih, o nasilju nad ženami in dekleti ter o boju proti vsem vrstam diskriminacije do le-teh, kot tudi politike EU o ženah, miru in varnosti;

               (f)

               pozorno spremljanje vseh pomembnih dogodkov na ravni AU in poročanje o njih;

               (g)

               vzdrževanje tesnih stikov s komisijo AU, drugimi organi AU, misijami afriških pod-regionalnih organizacij pri AU in misijami držav članic AU pri AU;

               (h)

               spodbujanje odnosov in sodelovanja med AU in afriškimi pod-regionalnimi organizacijami, zlasti na tistih področjih, kjer EU zagotavlja podporo;

               (i)

               svetovanje in podpora AU, če ta za to zaprosi, na področjih, določenih v skupni strategiji Afrika-EU;

               (j)

               svetovanje in podpora, če AU za to zaprosi, pri vzpostavljanju zmogljivosti AU za krizno upravljanje;

               (k)

               na podlagi jasne delitve nalog usklajevanje in podpora ukrepom PPEU z mandati v državah članicah/regijah AU; ter

               (l)

               vzdrževanje tesnih stikov in spodbujanje usklajevanja s ključnimi mednarodnimi partnerji AU, ki so prisotni v Adis Abebi, zlasti Združenimi narodi, pa tudi z nedržavnimi akterji, o celi vrsti vprašanj s področja SZVP/SVOP, ki jih zajema partnerstvo EU-AU.

         Člen 4
   Izvajanje nalog
   1.   PPEU je odgovoren za izvajanje nalog, pri tem pa je podrejen VP.
   2.   Politični in varnostni odbor (PVO) je v prednostni povezavi s PPEU in je njegova glavna točka za stike s Svetom. PPEU v okviru mandata od PVO prejema strateške usmeritve in politične nasvete brez vpliva na pristojnosti VP.
   3.   PPEU tesno sodeluje z Evropsko službo za zunanje delovanje (ESZD).
   Člen 5
   Financiranje
   1.   Referenčni finančni znesek za kritje odhodkov, povezanih z nalogami PPEU, za obdobje od 1. septembra 2011 do 30. junija 2012 znaša 715 000 EUR.
   2.   Odhodki se upravljajo v skladu s postopki in pravili, ki se uporabljajo za splošni proračun Unije.
   3.   Upravljanje odhodkov se uredi s pogodbo med PPEU in Komisijo. PPEU glede vseh odhodkov odgovarja Komisiji.
   Člen 6
   Ustanovitev in sestava ekipe
   1.   PPEU je v okviru svojega mandata in ustreznih razpoložljivih finančnih sredstev odgovoren za ustanovitev svoje ekipe. Ekipa vključuje strokovnjake za določena politična vprašanja, kot to zahteva mandat. PPEU Svet in Komisijo nemudoma obvesti o sestavi ekipe.
   2.   Države članice, institucije Unije in ESZD lahko predlagajo začasno dodelitev osebja za delo pri PPEU. Plače takšnega začasno dodeljenega osebja krije zadevna država članica EU, zadevna institucija Unije oziroma ESZD. PPEU se lahko dodelijo tudi strokovnjaki, ki so jih države članice začasno dodelile institucijam Unije ali ESZD. Člani mednarodnega pogodbenega osebja so državljani ene od držav članic.
   3.   Vse začasno dodeljeno osebje ostane pod upravno pristojnostjo države članice, institucije Unije ali ESZD, ki ga pošilja, ter opravlja svoje obveznosti in ravna v interesu mandata PPEU.
   Člen 7
   Privilegiji in imunitete PPEU in njegovega osebja
   Po potrebi se o privilegijih, imunitetah in dodatnih jamstvih, potrebnih za izpolnitev in tekoče izvajanje misije PPEU ter članov njegovega osebja, doseže dogovor s pogodbenico gostiteljico oziroma pogodbenicami gostiteljicami. Države članice in Komisija v ta namen zagotovijo vso potrebno podporo.
   Člen 8
   Varovanje tajnih podatkov EU
   PPEU in člani njegove ekipe spoštujejo načela in minimalne standarde varovanja tajnosti, določene v Sklepu Sveta 2011/292/EU z dne 31. marca 2011 o varnostnih predpisih za varovanje tajnih podatkov EU (2).
   Člen 9
   Dostop do informacij in logistična podpora
   1.   Države članice, Komisija in generalni sekretariat Sveta zagotovijo PPEU dostop do vseh ustreznih informacij.
   2.   Delegacije Unije oziroma države članice, kakor je ustrezno, zagotavljajo logistično podporo v regiji.
   Člen 10
   Varnost
   PPEU v skladu s politiko Unije o varnosti osebja, ki je v okviru operativnih zmogljivosti iz naslova V Pogodbe napoteno izven EU, ter v skladu s svojim mandatom in varnostnimi razmerami na geografskem območju, za katerega je zadolžen, sprejme vse smiselno izvedljive ukrepe za varnost celotnega osebja pod njegovo neposredno pristojnostjo, zlasti z:

               (a)

               vzpostavitvijo posebnega varnostnega načrta za misijo, ki vključuje posebne ukrepe za fizično zaščito, organizacijsko varnost in varnost postopkov v zvezi z misijo, upravljanje varnih premikov osebja na območje misije in znotraj njega ter obvladovanje primerov ogrožanja varnosti, vključno z načrtom misije za ravnanje v nepredvidenih razmerah in načrtom za evakuacijo;

               (b)

               zagotavljanjem, da je vse osebje, razporejeno izven Unije, zavarovano za visoko stopnjo tveganja glede na pogoje na območju misije;

               (c)

               zagotavljanjem, da so vsi člani njegove ekipe, ki bodo razporejeni izven Unije, vključno z lokalnim osebjem, pred prihodom na območje misije ali ob prihodu opravili ustrezno varnostno usposabljanje, in sicer glede na lestvice tveganja, določene za območje misije;

               (d)

               zagotavljanjem, da se izvajajo vsa dogovorjena priporočila, pripravljena na podlagi rednih ocen varnosti, za Svet, VP in Komisijo pa redno pripravlja pisna poročila o izvajanju teh priporočil ter o drugih varnostnih vidikih v okviru vmesnega poročila in poročila o izvajanju mandata.

         Člen 11
   Poročanje
   PPEU za VP in PVO redno pripravlja ustna in pisna poročila. PPEU po potrebi poroča tudi delovnim skupinam Sveta. Redna pisna poročila se razpošiljajo prek omrežja COREU. PPEU lahko na priporočilo VP ali PVO pripravlja poročila za Svet za zunanje zadeve.
   Člen 12
   Usklajevanje
   1.   PPEU pospešuje splošno politično usklajevanje Unije. Pomaga zagotavljati, da vsi instrumenti Unije na terenu delujejo usklajeno za doseganje političnih ciljev Unije. Dejavnosti PPEU so po potrebi usklajene z dejavnostmi Komisije, pa tudi z dejavnostmi drugih PPEU, dejavnih v regiji. PPEU organizira redne informativne sestanke za misije držav članic in delegacije Unije.
   2.   Na terenu vzdržuje tesne stike z vodji delegacij Unije in z vodji misij držav članic, ki mu pri izvajanju nalog pomagajo po svojih najboljših močeh. PPEU je v stiku tudi z drugimi mednarodnimi in regionalnimi akterji na terenu.
   Člen 13
   Pregled
   Izvajanje tega sklepa in njegova doslednost glede na druge prispevke Unije za zadevno regijo se redno preverjata. PPEU predloži Svetu, VP in Komisiji konec januarja 2012 poročilo o napredku, ob izteku mandata pa celovito poročilo o izvajanju nalog.
   Člen 14
   Začetek veljavnosti
   Ta sklep začne veljati na dan sprejetja.
   Uporablja se s 1. septembrom 2011.

      V Bruslju, 21. septembra 2011

            Za Svet

            Predsednik

         M. SAWICKI

      (1)  UL L 323, 8.12.2007, str. 45.

      (2)  UL L 141, 27.5.2011, str. 17.


title: 2012/545/EU: Sklep Evropskega parlamenta z dne 10. maja 2012 o razrešnici glede izvrševanja splošnega proračuna Evropske unije za proračunsko leto 2010, oddelek II – Svet#Resolucija Evropskega parlamenta z dne 10. maja 2012 s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2010, oddelek II – Svet

text:
               17.10.2012

               SL

               Uradni list Evropske unije

               L 286/22

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja splošnega proračuna Evropske unije za proračunsko leto 2010, oddelek II – Svet
   (2012/545/EU)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2010 (1),

               —

               ob upoštevanju zaključnega računa Evropske unije za proračunsko leto 2010 (COM(2011) 473 – C7-0258/2011) (2),

               —

               ob upoštevanju letnega poročila Sveta organu za podelitev razrešnice o opravljenih notranjih revizijah v letu 2010,

               —

               ob upoštevanju letnega poročila Računskega sodišča o izvrševanju proračuna za proračunsko leto 2010 z odgovori institucij (3),

               —

               ob upoštevanju izjave o zanesljivosti (4) računovodskih izkazov ter zakonitosti in pravilnosti z izkazi povezanih transakcij, ki jo predloži Računsko sodišče za proračunsko leto 2010 v skladu s členom 287 Pogodbe o delovanju Evropske unije,

               —

               ob upoštevanju člena 314(10) in členov 317, 318 in 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147 Uredbe,

               —

               ob upoštevanju Sklepa generalnega sekretarja Sveta/visokega predstavnika za skupno zunanjo in varnostno politiko št. 31/2008 o povračilu potnih stroškov predstavnikom članov Sveta (6),

               —

               ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (7),

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor (A7-0095/2012),

               1.

               odloži sklep o podelitvi razrešnice generalnemu sekretarju Sveta glede izvrševanja proračuna Sveta za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropske unije, Računskemu sodišču, Evropskemu varuhu človekovih pravic in Evropskemu nadzorniku za varstvo podatkov ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL L 64, 12.3.2010.

      (2)  UL C 332, 14.11.2011, str. 1.

      (3)  UL C 326, 10.11.2011, str. 1.

      (4)  UL C 332, 14.11.2011, str. 134.

      (5)  UL L 248, 16.9.2002, str. 1.

      (6)  Sklep, izhajajoč iz poslovnika Sveta, z dne 22. julija 2002 (UL L 230, 28.8.2002, str. 7).

      (7)  UL C 139, 14.6.2006, str. 1.

      RESOLUCIJA EVROPSKEGA PARLAMENTA
      z dne 10. maja 2012
      s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2010, oddelek II – Svet
      EVROPSKI PARLAMENT,

                  —

                  ob upoštevanju splošnega proračuna Evropske unije za proračunsko leto 2010 (1),

                  —

                  ob upoštevanju zaključnega računa Evropske unije za proračunsko leto 2010 (COM(2011) 473 – C7-0258/2011) (2),

                  —

                  ob upoštevanju letnega poročila Sveta organu za podelitev razrešnice o opravljenih notranjih revizijah v letu 2010,

                  —

                  ob upoštevanju letnega poročila Računskega sodišča o izvrševanju proračuna za proračunsko leto 2010 z odgovori institucij (3),

                  —

                  ob upoštevanju izjave o zanesljivosti (4) računovodskih izkazov ter zakonitosti in pravilnosti z izkazi povezanih transakcij, ki jo predloži Računsko sodišče za proračunsko leto 2010 v skladu s členom 287 Pogodbe o delovanju Evropske unije,

                  —

                  ob upoštevanju člena 314(10) in členov 317, 318 in 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147 Uredbe,

                  —

                  ob upoštevanju Sklepa generalnega sekretarja Sveta/visokega predstavnika za skupno zunanjo in varnostno politiko št. 31/2008 o povračilu potnih stroškov predstavnikom članov Sveta (6),

                  —

                  ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (7),

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor (A7-0095/2012),

                  1.

                  v skladu s svojimi pristojnostmi glede uporabe obeh rokov iz časovnega razporeda podeljevanja razrešnice, da bi v tem primeru izkoristil možnost, da se doseže dogovor s sedanjim predsedstvom, odloži sklep o podelitvi razrešnice generalnemu sekretarju Sveta glede izvrševanja proračuna Sveta za proračunsko leto 2010;

                  2.

                  je seznanjen z dejstvom, da je Računsko sodišče v svojem letnem poročilu 2010 na podlagi svojega revizijskega dela menilo, da v plačilih za upravne in druge odhodke institucij in organov kot celoti za proračunsko leto, ki se je končalo 31. decembra 2010, ni bilo pomembnih napak; najverjetnejša stopnja napak je na področju „upravnih odhodkov“ na splošno ocenjena na 0,4 % (točki 7.9 in 7.10);

                  3.

                  potrjuje prejetje vrste dokumentov, namenjenih za postopek razrešnice za leto 2010 (končni računovodski izkazi za leto 2010, vključno z računi, poročilom o dejavnostih na finančnem področju in povzetek notranjih revizij iz leta 2010); še vedno čaka na vse potrebne dokumente za razrešnico (vključno s celotno notranjo revizijo za leto 2010);

                  4.

                  upa, da bo Parlament prejel celotno letno poročilo o dejavnostih; zahteva, da je v letnem poročilu o dejavnostih tudi podrobna razpredelnica o vseh človeških virih, s katerimi razpolaga Svet, razporejenih po kategoriji, stopnji, spolu, sodelovanju pri poklicnem usposabljanju in po narodnosti;

                  5.

                  poudarja, da je Računsko sodišče v svojem letnem poročilu 2010 kritiziralo financiranje nepremičninskega projekta „Résidence Palace“ zaradi akontacij (odstavek 7.19); ugotavlja, da je Računsko sodišče ugotovilo, da je Svet v obdobju 2008–2010 izplačal predplačila v skupni vrednosti 235 000 000 EUR; ugotavlja, da so izplačani zneski prihajali iz premalo uporabljenih proračunskih vrstic; poudarja, da je „nezadostna poraba“ politično pravilen izraz za dodelitev prevelikih sredstev; poudarja, da je Svet leta 2010 povečal proračunsko vrstico za nakup stavb za 40 000 000 EUR;

                  6.

                  je seznanjen z obrazložitvami Sveta glede dejstva, da so bila sredstva dana na voljo prek proračunskih prerazporeditev, ki jih je proračunski organ potrdil v skladu s postopki, določenimi v členih 22 in 24 finančne uredbe;

                  7.

                  se strinja z mnenjem Računskega sodišča, v skladu s katerim takšen postopek škodi načelu proračunske točnosti, kljub prihrankom, doseženim v okviru plačevanja najemnine;

                  8.

                  je seznanjen z odgovorom Sveta, da bi morali biti zneski za proračunske vrstice za tolmačenje in potne stroške delegacij bolje usklajeni z dejansko porabo, in poziva k boljšemu proračunskemu načrtovanju, da bi se v prihodnosti izognili sedanjim praksam;

                  9.

                  opominja Računsko sodišče na predlog Parlamenta, naj izvede poglobljeno oceno nadzornih in kontrolnih sistemov v Svetu, ki bo podobna oceni Sodišča Evropske unije, Evropskega varuha človekovih pravic in Evropskega nadzornika za varstvo podatkov med pripravo letnega poročila Računskega sodišča za proračunsko leto 2010;

                  10.

                  obžaluje težave v okviru postopkov za podelitev razrešnice za proračunska leta 2007, 2008 in 2009, ki so nastale zaradi tega, ker Svet ni želel začeti odprtega in uradnega dialoga z Odborom za proračunski nadzor niti odgovoriti na njegova vprašanja; opozarja, da je Parlament zavrnil podelitev razrešnice generalnemu sekretarju Sveta za izvrševanje proračuna Sveta za proračunsko leto 2009 zaradi razlogov, ki so bili podrobno navedeni v resolucijah z dne 10. maja 2011 (8) in 25. oktobra 2011 (9);

                  11.

                  ponavlja svoje mnenje, da imajo evropski davkoplačevalci popolno pravico pričakovati, da je celoten proračun Unije, vključno s sredstvi, s katerimi avtonomno upravljajo posamezne institucije in agencije, predmet celovitega javnega nadzora;

                  12.

                  obžaluje, da Svet meni, da ni odgovoren (edini med institucijami Evropske unije) za svojo porabo razpoložljivih sredstev;

                  13.

                  poudarja, da argumentiranje Sveta, da bi se moralo podelitev razrešnice Komisiji razumeti kot podelitev razrešnice celotnemu proračunu Unije, vključno z deli proračuna, ki jih uporablja Svet, ni primerno, saj Svet nedosledno podpira dejstvo, da Komisija ne bi smela imeti pristojnosti za nadzor in upravljanje svojega proračuna; meni, da je edina rešitev te nedoslednosti, da Svet pozove Komisijo, naj prevzame nadzor nad svojimi financami ali v celoti sodeluje pri standardnem postopku podeljevanja razrešnice, ki mora nujno smiselno potekati skladno s celotnim postopkom, ki velja za vse preostale institucije Evropske unije;

                  14.

                  opozarja, da Parlament še vedno čaka na odgovor Sveta glede ukrepov, in zahteva dokumente, navedene v dveh omenjenih resolucijah; poziva generalnega sekretarja Sveta, da odboru Parlamenta, pristojnemu za postopek razrešnice, predloži izčrpen pisni odgovor na naslednja vprašanja:

                              (a)

                              Glede prejšnjih razprav o razrešnici Svetu v odboru Parlamenta, pristojnem za postopek razrešnice, se Svet teh sej ni redno udeleževal, vendar pa velja, da je udeležba Sveta bistvenega pomena, da odgovori na vprašanja članov odbora o razrešnici Svetu. Ali se Svet strinja s tem, da se bo v prihodnje udeleževal razprav o razrešnici Svetu, ki potekajo v odboru Parlamenta, pristojnem za postopek razrešnice?

                              (b)

                              Zakaj Svet vsako leto spremeni predstavitev/format notranje revizije? Zakaj je slednja vsako leto tako kratka, splošna in nejasna? Ali Svet lahko za razrešnico za leto 2010 in v prihodnje predloži notranjo revizijo še v kakem drugem jeziku (jezikih) kot v francoščini?

                              (c)

                              Ali je bila opravljena zunanja revizija? Če je bila, ali se lahko odbor Parlamenta, pristojen za postopek razrešnice, seznani z njo? Če zunanje revizije ni bilo, zakaj se Svet ni odločil zanjo?

                              (d)

                              Do sedaj so dejavnosti Sveta pomenile sofinanciranje s Komisijo, ki se je po začetku veljavnosti Lizbonske pogodbe povečalo. Kateri revizijski in nadzorni sistemi so bili vzpostavljeni, da bi zagotovili popolno preglednost? Glede na to, da se je z Lizbonsko pogodbo povečalo sofinanciranje s Komisijo, kako Svet razume „odgovarjati na primerne poizvedbe“?

                              (e)

                              Računsko sodišče je v svojem letnem poročilu za 2009 ugotovilo, da Svet v dveh od šestih revidiranih postopkov javnih naročil ni upošteval pravil finančne uredbe glede objave izida postopka. Ali je Svet temeljito preučil dodatne primere podobnih naročil? Ali se je notranji postopek poenotil, da v prihodnje ne bi več prihajalo do podobnih primerov?

                              (f)

                              Za posebne predstavnike Evropske unije: Prosim, navedite število zaposlenih (vse osebje, v kadrovskem načrtu in drugo) – število delovnih mest, stopnje – za posebne predstavnike Evropske unije v Svetu v letu 2009. Kako in kdaj se bodo delovna mesta za posebne predstavnike Evropske unije porazdelila med Svetom in Evropsko službo za zunanje delovanje (ESZD)? Koliko je znašal proračun za potovanje za vsakega posebnega predstavnika Evropske unije? Koliko delovnih mest za posebne predstavnike Evropske unije je bilo 1. januarja 2011 prerazporejenih v ESZD? Koliko jih bo ostalo pri Svetu in zakaj?

                              (g)

                              Svet proračunska vprašanja, povezana z Lizbonsko pogodbo, izpostavlja v točki 2.2 poročila o finančni dejavnosti (11327/2010, FIN 278). Ali je Svet rešil težave glede odhodkov Javiera Solane? Kateri del odhodkov spada pod proračun Sveta in kateri pod proračun Komisije?

                              (h)

                              Kakšni so bili odhodki iz poslovanja, upravni odhodki, odhodki za osebje, stavbe itd., ki jih je Svet predvidel za leto 2009, da bi uvedel mesto visokega predstavnika Evropske unije za zunanje zadeve in varnostno politiko/podpredsednika Komisije?

                              (i)

                              Visoka predstavnica/podpredsednica Komisije je funkcijo prevzela 1. decembra 2009. Kako so bili porazdeljeni stroški med Svetom in Komisijo (za osebje, potovanja itd.)? Kako je Svet pripravil proračun za visoko predstavnico/podpredsednico Komisije za leto 2010? Katere proračunske vrstice in zneski so namenjeni njenim dejavnostim?

                              (j)

                              Kako bodo pisarniški prostori, ki so se sprostili s premestitvijo osebja v ESZD, vplivali na nepremičninske načrte Sveta? Ali so bili sprejeti dogovori za nadaljnjo rabo teh pisarniških prostorov? Kakšni so načrtovani stroški selitve? Kdaj so bili objavljeni javni razpisi za selitve (če so bili)?

                              (k)

                              Kakšni so bili upravni odhodki in odhodki iz poslovanja, povezani z nalogami skupne zunanje in varnostne politike (SZVP) / skupne varnostne in obrambne politike (SVOP), ki so se vsaj delno financirale iz proračuna Unije za leto 2009? Kakšen je celotni znesek za odhodke SZVP v letu 2009? Ali lahko Svet navede vsaj glavne naloge in njihove stroške v letu 2009?

                              (l)

                              Kakšen je bil strošek srečanj delovnih skupin Sveta za SZVP/SVOP v Bruslju in drugod ter kje so ta srečanja potekala?

                              (m)

                              Kakšni so bili upravni odhodki za izvajanje vojaških operacij v okviru SZVP/SVOP? Kakšen del skupnega zneska odhodkov za vojaške operacije je bil plačan iz proračuna Unije?

                              (n)

                              Kakšni so bili upravni odhodki, porabljeni za delovanje mehanizma ATHENA, ter koliko delovnih mest je bilo potrebnih za ta mehanizem, in ali se bo katero od njih preneslo na ESZD? Komu bodo ta delovna mesta podrejena?

                              (o)

                              Stopnja zasedenosti delovnih mest v kadrovskem načrtu Sveta je nizka (91 % leta 2009 in 90 % leta 2008). Ali ima ta stalna nizka stopnja kakršne koli posledice na delovanje generalnega sekretariata Sveta? Ali lahko generalni sekretariat Sveta s sedanjo stopnjo zasedenih delovnih mest opravlja vse svoje funkcije? Ali je nizka stopnja zasedenih mest specifična za določene službe? Kakšni so razlogi za stalna razhajanja?

                              (p)

                              Kakšno je skupno število delovnih mest, namenjenih za naloge usklajevanja politike in upravno podporo (kot so opredeljena v letnih poročilih Komisije o oceni osebja)? Kakšen je njihov odstotek glede na skupno število delovnih mest?

                              (q)

                              Svet je za dosego upravnih ciljev v letu 2009 delovnim postopkom dodal delo na daljavo. Na kakšen način Svet dokazuje uspešnost tega delovnega postopka? Poleg tega poziva Svet, naj poroča o drugih ukrepih v zvezi s tem in zlasti o tistih, ki so namenjeni za izboljšanje kakovosti finančnega poslovanja, ter o njihovih učinkih.

                              (r)

                              Svet je povečal število svojih delovnih mest za 15 (8 AD in 7 AST), da bi pokril kadrovske potrebe oddelka za irski jezik. Koliko je zaposlenih v drugih jezikovnih oddelkih (število ljudi na jezik)? Ali je osebje za države prosilke oziroma iz njih že zaposleno? Če je tako, za koliko delovnih mest gre (ločeno po državah in jezikih)?

                              (s)

                              Skupina za razmislek je bila ustanovljena 14. decembra 2007, njeni člani pa so bili imenovani 15. in 16. oktobra 2008. Zakaj ni bilo mogoče načrtovati potrebnega financiranja in ga vključiti v proračun za leto 2009? Ali prenos v proračun za leto 2009 iz varnostne rezerve v proračunsko postavko, namenjeno financiranju strukture, ki je bila oblikovana leta 2007, dejansko nič ne vpliva na proračun? Svet je skupini za premislek dodelil 1 060 000 EUR. Koliko delovnih mest se lahko dodeli tej skupini?

                              (t)

                              Odhodki za potne stroške delegacij se še vedno zdijo problematični (glej sporočilo Sveta z dne 15. junija 2010, SGS10 8254, druga točka, stran 4). Zakaj se ti odhodki pojavljajo v toliko različnih proračunskih vrsticah?

                              (u)

                              Zakaj se v okviru notranje revizije še vedno zdi, da je treba dodati „odhodke za potovanja članov delegacij in odhodke za tolmačenje“ ne glede na ostre kritike iz zadnjih dveh resolucij Parlamenta o razrešnici Svetu?

                              (v)

                              Svet je ponovno sredstva, ki jih ni uporabil za tolmačenje, uporabil kot dodatna sredstva za financiranje potnih stroškov delegacij. Tako so bile dejanske obveznosti za potne stroške v letu 2009 občutno nižje od prvotnega proračuna in manj kot polovico zneska, razpoložljivega po prenosu (na začetku 36 100 000 EUR, po prenosu pa razpoložljivih 48 100 000 EUR, v primerjavi z 22 700 000 EUR za obveznosti). Kakšni so bili razlogi za prenos teh 12 000 000 EUR (glej poročilo o finančni dejavnosti – 11327/2010, FIN 278 – točka 3.3.2 – šesta točka)? Zakaj Svet na strani 12 prenos sredstev iz tolmačenja na potne stroške delegacij ocenjuje na 12 000 000 EUR, na strani 13 pa na 10 558 362 EUR? Zakaj je bil porabljen preostali znesek, prenesen iz tolmačenja (skupni preneseni znesek znaša 17 798 362 EUR)? Poleg tega poziva Svet, naj Parlamentu pojasni veliko število nalogov za izterjavo, izdanih pred letom 2009 in prenesenih na leto 2009 (12 300 000 EUR), ter terjatev iz izjav, podanih leta 2007 (6 300 000 EUR).

                              (w)

                              Svet je leta 2009, tako kot leta 2008, prerazporedil znaten znesek iz svojega proračuna zlasti za nepremičninski sektor, ter pri tem več kot podvojil začetne predvidene zneske za nakup stavbe Résidence Palace (prerazporeditev v višini 17 800 000 EUR poleg 15 000 000 EUR, ki so bili za ta namen predvideni v proračunu za leto 2009). Kakšni so razlogi za to? Ali lahko generalni sekretariat Sveta predloži konkretne podatke o tako dosežnih prihrankih? Koliko so znašali prvotno predvideni stroški za stavbo Résidence Palace? Ali Svet meni, da bo prvotno predvideni znesek pravilen, ali bodo stroški višji od predvidevanj? Kateri ukrepi so načrtovani za financiranje te stavbe?

                              (x)

                              Izvajanje proračuna Sveta – prenesena sredstva: Ali lahko Svet predstavi predviden znesek in predmete računov za leto 2009, ki niso bili prejeti do junija 2010, in zato preneseni na naslednje leto?

                              (y)

                              Prenos sredstev v proračunsko leto 2010 iz naslova namenskih prejemkov iz leta 2009 je znašal 31 800 000 EUR. To ustreza približno 70 % namenskih prejemkov za leto 2009. Kakšni so razlogi za tako visok delež prenosa? Kaj se dogaja ali se je zgodilo s temi prihodki leta 2010?

                              (z)

                              Kaj pomeni „tehnična zagotovitev 25 000 000 EUR za začetek delovanja Evropskega sveta 2010“? (Glej poročilo o finančni dejavnosti – 11327/2010, FIN 278 – točka 3.1, četrta točka.)

                              (aa)

                              Kakšna je stopnja tajnosti proračuna Sveta za različne proračunske vrstice?

                              (ab)

                              Ali lahko Svet izpostavi konkretne ukrepe, sprejete za izboljšanje kakovosti finančnega poslovanja Sveta, zlasti glede zadev, omenjenih v odstavku 5 resolucije Parlamenta z dne 25. novembra 2009 (10), priloženih sklepu o razrešnici Svetu za proračunsko leto 2007?

                              (ac)

                              Poziva generalnega sekretarja Sveta, naj odboru Parlamenta, pristojnemu za postopek razrešnice, predloži naslednje dokumente:

                                          —

                                          popoln seznam proračunskih prerazporeditev v zvezi s proračunom Sveta za leto 2009,

                                          —

                                          pisno izjavo o stroških Sveta za misije, ki so jih opravili posebni predstavniki Evropske unije,

                                          —

                                          izjavo držav članic za leto 2007 (glej poročilo o finančni dejavnosti – 11327/2010, FIN 278 – točka 3.2.2, druga točka), ter

                                          —

                                          poročilo skupine za razmislek, da bi razumel, zakaj tako poročilo stane 1 060 000 EUR (glej poročilo o finančni dejavnosti – 11327/2010, FIN 278 – točka 2);

                  15.

                  je seznanjen z odgovorom Komisije z dne 25. novembra 2011 na pismo predsednika Odbora za proračunski nadzor, v katerem je Komisija izjavila, da je zaželeno, da Parlament nadaljuje podeljevanje, odložitev ali zavrnitev razrešnice drugim institucijam, kot je to počel vse do sedaj;

                  16.

                  opozarja, da je predsednik Odbora za proračunski nadzor 31. januarja 2012 poslal pismo predsedstvu Sveta, v katerem je poudaril svojo željo za vzpostavitev političnega dialoga in je sporočil dodatna vprašanja parlamentarnega odbora glede razrešnice za Svet; zato upa, da bo Svet odboru, pristojnemu za postopek razrešnice, pred plenarno razpravo podal odgovor na vprašalnik, priložen pismu predsednika;

                  17.

                  vendar obžaluje, da se Svet ni želel udeležiti nobene uradne seje Odbora za proračunski nadzor, povezane z njegovo razrešnico;

                  18.

                  poudarja pravico Parlamenta, da na priporočilo Sveta podeli razrešnico v skladu s postopkom, predvidenim v Pogodbi o delovanju Evropske unije, ki ga je treba razlagati glede na ozadje in namen, namreč da je izvrševanje celotnega proračuna Unije, brez izjeme, predmet parlamentarnega nadzora in pregleda ter da Parlament razrešnico podeli neodvisno, ne samo za del proračuna, ki ga izvršuje Komisija, temveč tudi za dele proračuna, ki jih izvršujejo druge institucije iz člena 1 finančne uredbe;

                  19.

                  poudarja, da bi moral biti Svet pregledna institucija, ki evropskim državljanom v celoti odgovarja za sredstva, ki so ji dodeljena kot instituciji Unije; vztraja, da to pomeni, da mora Svet v celoti in v dobri veri sodelovati v letnem postopku podelitve razrešnice:

                              —

                              tako da natančno odgovori na letni vprašalnik, ki ga pripravi zadevni parlamentarni odbor,

                              —

                              tako da na zahtevo sodeluje v morebitnih javnih zaslišanjih, ki jih organizira ta odbor,

                              —

                              tako da je zastopan na vseh zadevnih sestankih odbora, kadar se razpravlja o razrešnici;

                  20.

                  meni, da je medinstitucionalno sodelovanje med Parlamentom in Svetom bistvenega pomena pri nadziranju izvrševanja proračuna Unije; zato poziva Svet, naj zagotovi odgovore na vprašalnik, ki ga je poslal Parlament;

                  21.

                  poziva Svet, naj o letni razrešnici za splošni proračun Evropske unije razpravlja med javnim delom seje.

         (1)  UL L 64, 12.3.2010.

         (2)  UL C 332, 14.11.2011, str. 1.

         (3)  UL C 326, 10.11.2011, str. 1.

         (4)  UL C 332, 14.11.2011, str. 134.

         (5)  UL L 248, 16.9.2002, str. 1.

         (6)  Sklep, izhajajoč iz poslovnika Sveta, z dne 22. julija 2002 (UL L 230, 28.8.2002, str. 7).

         (7)  UL C 139, 14.6.2006, str. 1.

         (8)  UL L 250, 27.9.2011, str. 25.

         (9)  UL L 313, 26.11.2011, str. 13.

         (10)  UL L 19, 23.1.2010, str. 9.


title: 2011/768/EU: Sklep Sveta z dne 27. oktobra 2011 o sklenitvi Sporazuma v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji#Sporazum v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji

text:
               30.11.2011

               SL

               Uradni list Evropske unije

               L 317/6

         SKLEP SVETA
   z dne 27. oktobra 2011
   o sklenitvi Sporazuma v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji
   (2011/768/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(6)(a)(v) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Svet je 29. januarja 2007 pooblastil Komisijo, da na podlagi člena XXIV:6 Splošnega sporazuma o carinah in trgovini (GATT) 1994 začne pogajanja z nekaterimi drugimi članicami Svetovne trgovinske organizacije v okviru pristopa Republike Bolgarije in Romunije k Evropski uniji.

               (2)

               Pogajanja je vodila Komisija v okviru pogajalskih smernic, ki jih je sprejel Svet.

               (3)

               Ta pogajanja so bila sklenjena in Sporazum v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji (v nadaljnjem besedilu: Sporazum) je bil parafiran 15. junija 2010.

               (4)

               Sporazum je bil podpisan v imenu Evropske unije dne 24. maja 2011, s pridržkom njegove sklenitve, v skladu s Sklepom Sveta 2011/247/EU (1).

               (5)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji (v nadaljnjem besedilu: Sporazum) se odobri v imenu Unije.
   Besedilo Sporazuma je priloženo k temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podajo uradnega obvestila v imenu Unije v skladu s Sporazumom (2).
   Člen 3
   Ta sklep začne veljati na dan sprejetja.

      V Luxembourgu, 27. oktobra 2011

            Za Svet

            Predsednik

         J. MILLER

      (1)  UL L 104, 20.4.2011, str. 1.

      (2)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.

      SPORAZUM
      v obliki izmenjave pisem med Evropsko unijo in Avstralijo v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe ugodnosti na seznamih ugodnosti Republike Bolgarije in Romunije v okviru njunega pristopa k Evropski uniji
      Spoštovani,
      po pogajanjih v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe seznamov ugodnosti Republike Bolgarije in Romunije v okviru njunega pristopa k Evropski uniji mi je v čast predlagati naslednje:

                  1.

                  Evropska unija bo na svoj seznam za carinsko območje EU 27 vključila ugodnosti, ki so bile odobrene in se uporabljajo za EU 25, z naslednjimi spremembami:

                              dodati 400 ton (masa trupov) k dodeljeni količini za Avstralijo v okviru tarifne kvote EU „meso, ovčje ali kozje, sveže, ohlajeno ali zamrznjeno“, pri čemer se ohrani obstoječa kvota 0 %;

                              oblikovati dodeljeno količino erga omnes v višini 200 ton (masa trupov) za Avstralijo v okviru tarifne kvote EU „meso, ovčje ali kozje, sveže, ohlajeno ali zamrznjeno“, pri čemer se ohrani obstoječa kvota 0 %;

                              prilagoditi tarifno kvoto EU „žive ovce, razen čistopasemskih plemenskih živali“ s kvoto 10 % z odstranitvijo dodeljenih količin v višini 1 010 ton (Romunija) in 4 255 ton (Bolgarija);

                              prilagoditi tarifno kvoto EU „meso, ovčje ali kozje, sveže, ohlajeno ali zamrznjeno“ s kvoto 0 % z odstranitvijo dodeljenih količin v višini 75 ton (Romunija) in 1 250 ton (Bolgarija).

                  2.

                  Evropska unija bo zagotovila, da bo celotna dodatna dodeljena količina v višini 400 ton za Avstralijo v okviru tarifne kvote EU „meso, ovčje ali kozje, sveže, ohlajeno ali zamrznjeno“ na voljo v prvem letnem kvotnem obdobju, ki se uporablja na datum začetka veljavnosti tega sporazuma, in v vsakem naslednjem kvotnem obdobju.

                  3.

                  Avstralija sprejme pristop Evropske unije za izravnavanje tarifnih kvot, kot način za prilagajanje obveznosti iz GATT držav EU 25 ter obveznosti iz GATT Republike Bolgarije in Romunije po zadnji širitvi Evropske unije.

                  4.

                  Posvetovanja se lahko opravijo kadar koli in o vseh zadevah iz tega sporazuma na zahtevo katere koli od pogodbenic.

            Hvaležen bi vam bil, če bi potrdili, da se vaša vlada strinja z vsebino tega pisma. Če se strinja, bosta to pismo in vaša potrditev skupaj sestavljala Sporazum v obliki izmenjave pisem med Evropsko unijo in Avstralijo.
      Evropska unija in Avstralija bosta druga drugo uradno obvestili o zaključku njunih notranjih postopkov za začetek veljavnosti tega sporazuma. Sporazum začne veljati 14 dni po datumu prejema zadnjega uradnega obvestila.
      Sprejmite izraze mojega globokega spoštovanja,

            Za Evropsko unijo

      Spoštovani,
      v čast mi je potrditi prejem vašega pisma z današnjim datumom, v katerem je zapisano:
      „Po pogajanjih v skladu s členom XXIV:6 in členom XXVIII Splošnega sporazuma o carinah in trgovini (GATT) 1994 glede spremembe seznamov ugodnosti Republike Bolgarije in Romunije v okviru njunega pristopa k Evropski uniji mi je v čast predlagati naslednje:

                  1.

                  Evropska unija bo na svoj seznam za carinsko območje EU 27 vključila ugodnosti, ki so bile odobrene in se uporabljajo za EU 25, z naslednjimi spremembami:

                              dodati 400 ton (masa trupov) k dodeljeni količini za Avstralijo v okviru tarifne kvote EU ,meso, ovčje ali kozje, sveže, ohlajeno ali zamrznjeno, pri čemer se ohrani obstoječa kvota 0 %;

                              oblikovati dodeljeno količino erga omnes v višini 200 ton (masa trupov) za Avstralijo v okviru tarifne kvote EU ,meso, ovčje ali kozje, sveže, ohlajeno ali zamrznjeno, pri čemer se ohrani obstoječa kvota 0 %;

                              prilagoditi tarifno kvoto EU ,žive ovce, razen čistopasemskih plemenskih živali s kvoto 10 % z odstranitvijo dodeljenih količin v višini 1 010 ton (Romunija) in 4 255 ton (Bolgarija);

                              prilagoditi tarifno kvoto EU ,meso, ovčje ali kozje, sveže, ohlajeno ali zamrznjeno s kvoto 0 % z odstranitvijo dodeljenih količin v višini 75 ton (Romunija) in 1 250 ton (Bolgarija).

                  2.

                  Evropska unija bo zagotovila, da bo celotna dodatna dodeljena količina v višini 400 ton za Avstralijo v okviru tarifne kvote EU ,meso, ovčje ali kozje, sveže, ohlajeno ali zamrznjeno na voljo v prvem letnem kvotnem obdobju, ki se uporablja na datum začetka veljavnosti tega sporazuma, in v vsakem naslednjem kvotnem obdobju.

                  3.

                  Avstralija sprejme pristop Evropske unije za izravnavanje tarifnih kvot, kot način za prilagajanje obveznosti iz GATT držav EU 25 ter obveznosti iz GATT Republike Bolgarije in Romunije po zadnji širitvi Evropske unije.

                  4.

                  Posvetovanja se lahko opravijo kadar koli in o vseh zadevah iz tega sporazuma na zahtevo katere koli od pogodbenic.

            Hvaležen bi vam bil, če bi potrdili, da se vaša vlada strinja z vsebino tega pisma. Če se strinja, bosta to pismo in vaša potrditev skupaj sestavljala Sporazum v obliki izmenjave pisem med Evropsko unijo in Avstralijo.
      Evropska unija in Avstralija bosta druga drugo uradno obvestili o zaključku njunih notranjih postopkov za začetek veljavnosti tega sporazuma. Sporazum začne veljati 14 dni po datumu prejema zadnjega uradnega obvestila.“
      V čast mi je izraziti strinjanje moje vlade z zgornjim pismom.
      Sprejmite izraze mojega globokega spoštovanja,

            Za vlado Avstralije


title: 2013/606/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Evropskega policijskega urada za proračunsko leto 2011#Resolucija Evropskega parlamenta z dne 17. aprila 2013 s pripombami, ki so del sklepa o razrešnici glede izvrševanja proračuna Evropskega policijskega urada za proračunsko leto 2011

text:
               16.11.2013

               SL

               Uradni list Evropske unije

               L 308/313

         SKLEP EVROPSKEGA PARLAMENTA
   z dne 17. aprila 2013
   o razrešnici glede izvrševanja proračuna Evropskega policijskega urada za proračunsko leto 2011
   (2013/606/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropskega policijskega urada za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropskega policijskega urada za proračunsko leto 2011, skupaj z odgovori urada (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Sklepa Sveta 2009/371/PNZ z dne 6. aprila 2009 o ustanovitvi Evropskega policijskega urada (Europol) (4), zlasti člena 43,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A7-0083/2013),

               1.

               podeli razrešnico direktorju Evropskega policijskega urada glede izvrševanja proračuna urada za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Evropskega policijskega urada, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 187.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 121, 15.5.2009, str. 37.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 17. aprila 2013
      s pripombami, ki so del sklepa o razrešnici glede izvrševanja proračuna Evropskega policijskega urada za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropskega policijskega urada za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Evropskega policijskega urada za proračunsko leto 2011, skupaj z odgovori urada (1),

                  —

                  ob upoštevanju priporočila Sveta z dne 12. februarja 2013 (05753/2013 – C7-0041/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

                  —

                  ob upoštevanju Sklepa Sveta 2009/371/PNZ z dne 6. aprila 2009 o ustanovitvi Evropskega policijskega urada (Europol) (4), zlasti člena 43,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A7-0083/2013),

                  A.

                  ker je bil Evropski policijski urad (v nadaljnjem besedilu: urad) s sedežem v Haagu ustanovljen s Sklepom Sveta (Sklep 2009/371/PNZ),

                  B.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2011 ter o zakonitosti in pravilnosti z njimi povezanih transakcij,

                  C.

                  ker je bilo leto 2011 drugo, v katerem je urad finančno deloval kot agencija Unije,

                  D.

                  ker je skupni proračun urada za leto 2011 znašal 84 771 084,01 EUR, kar v primerjavi z 91 830 691,75 EUR v letu 2010 pomeni zmanjšanje za 7,69 %,

                  E.

                  ker je Parlament 10. maja 2012 direktorju urada podelil razrešnico za izvrševanje proračuna za leto 2010 (6) ter v svoji resoluciji, priloženi sklepu o podelitvi razrešnice, med drugim:

                              —

                              pozval urad, naj sprejme izvedbena pravila h kadrovskim predpisom (in sorodnim notranjim instrumentom) ter pripravi okvir učenja in razvoja,

                              —

                              pozval urad, naj v svoj letni program dela vključi informacije o pregledu načrtovanih dejavnosti v zvezi z javnimi naročili, ki bo služil kot „sklep o financiranju“, kar zahtevajo izvedbene določbe okvirne finančne uredbe,

                              —

                              pozval urad, naj dokonča prenos organizacijske opredelitve nalog v jasne opise nalog in ciljev za oddelke in enote,

                  F.

                  ker je urad podpisal pogodbo o najemu prostorov z državo članico marca 2011, v nove prostore pa se je vselil junija 2011,

                  G.

                  ker je bil v letu 2011 prispevek Unije k proračunu urada 83 469 000 EUR,

                  H.

                  ker je bila bilanca izkaza poslovnega izida za urad v letu 2011 pozitivna v skupnem znesku 6 938 170,36 EUR (po odštetju razlik menjalnega tečaja v višini 10 632,56 EUR),

                  1.

                  meni, da bi bilo treba še podrobneje preučiti skupne točke med uradom in Evropsko policijsko akademijo; ponavlja svoj poziv Komisiji, naj pripravi celovito oceno učinka v zvezi z morebitno združitvijo teh agencij, v njej pa opredeli stroške in koristi ob upoštevanju dopolnjevanja med uradom in akademijo ter morebitnih sinergij, ter oceni, ali bi lahko združitev vodila k ekonomiji obsega in optimizaciji uspešnosti pri čezmejnem sodelovanju v boju proti kriminalu;

         Upravljanje proračuna in finančno poslovodenje

                  2.

                  je seznanjen s tem, da je urad leta 2011 prevzel 99,1 %, 75 % oziroma 95,1 % obveznosti, za katera je prejel sredstva v naslovu I (odhodki za osebje), naslovu II (upravni odhodki) in naslovu III (odhodki iz poslovanja); ugotavlja, da je v zvezi s plačili stopnja izvrševanja urada 96,8 % v naslovu I, 33,8 % v naslovu II in 47,1 % v naslovu III; je seznanjen z izjavo urada, da so imeli stroški v zvezi z novim sedežem znaten vpliv na stopnje izvrševanja naslova II in naslova III, ki bi brez tega dosegle 53 % oziroma 58 %; kljub temu poziva urad, naj izvede posebne ukrepe za izboljšanje procesa priprave proračuna in povečanje stopnje izvrševanja plačil v primeru upravnih odhodkov in odhodkov iz poslovanja;

                  3.

                  je seznanjen z izjavo urada, da je prihranil 2,6 milijona EUR dodeljenega proračuna za 2011, tako da je zmanjšal število sestankov upravnega odbora in stroške prevajanja, ob tem pa posodobil notranje zmogljivosti, da bi zadostil povečanemu povpraševanju po storitvah urada;

                  4.

                  na podlagi poročila Računskega sodišča ugotavlja, da je bilo treba leta 2010 razveljaviti več kot 1,6 milijona EUR sredstev, leta 2011 pa je bilo razveljavljenih 1,9 milijona EUR sredstev (9 % sredstev, prenesenih iz leta 2010); je seznanjen tudi s tem, da je bila tudi leta 2011 stopnja prenosov sredstev za prevzem obveznosti visoka in je znašala 4,2 milijona EUR (41 %) za naslov II (upravni odhodki) in 10,6 milijona EUR (46 %) za naslov III (operativni odhodki); od urada zahteva, da organ za razrešnico obvesti o ukrepih, sprejetih za obravnavo teh pomanjkljivosti, saj visoka stopnja prenosov in razveljavitev kaže na pomanjkljivosti pri načrtovanju in/ali izvajanju dejavnosti urada;

                  5.

                  na podlagi poročila Računskega sodišča je seznanjen s tem, da je bila stopnja plačil glede na obveznosti nizka, pri čemer je bila za naslov II 34-odstotna, za naslov III pa 45-odstotna; poziva urad, naj obvesti organ za podelitev razrešnice o ukrepih, sprejetih za obravnavo te pomanjkljivosti, saj je nizka stopnja plačil v nasprotju s proračunskim načelom enoletnosti;

                  6.

                  je seznanjen s poročilom Računskega sodišča o letnih računovodskih izkazih pokojninskega sklada (7) urada za proračunsko leto 2011, pa tudi z odgovori sklada; poziva urad, naj Parlament obvešča o vseh odločitvah v zvezi s prihodnostjo pokojninskega sklada;

         Sredstva

                  7.

                  na podlagi poročila Računskega sodišča je seznanjen s tem, da so bile ugotovljene slabosti pri fizičnem preverjanju in popisovanju sredstev pred selitvijo na nov sedež in po njej; poleg tega je zaskrbljen, da zavarovalne pogodbe ne odražajo vrednosti sredstev urada: pred selitvijo so bila čista sredstva zavarovana za približno 17 milijonov EUR previsoko, v času revizije pa za približno 21 milijonov EUR prenizko;

         Sistem potrditve

                  8.

                  na podlagi poročila Računskega sodišča ugotavlja, da računovodja ni v celoti potrdil računovodskega sistema, kar pa ni vplivalo na pravilnost in zakonitost izkazov; pozdravlja revizijo službe Komisije za notranjo revizijo, opravljeno leta 2011 o procesih sestave proračuna in načrtovanja, ki je potrdila pozitiven razvoj v zvezi s tem;

         Postopki zaposlovanja

                  9.

                  na podlagi poročila Računskega sodišča je seznanjen s tem, da bi lahko urad izboljšal preglednost postopkov zaposlovanja; poziva urad, naj pojasni morebitne pomanjkljivosti v zvezi s postopkom zaposlovanja; meni, da bi lahko nekatere določbe kadrovskih predpisov pomenile znatno upravno breme;

         Finančna uredba

                  10.

                  na podlagi poročila Računskega sodišča ugotavlja, da se finančna uredba urada sklicuje na podrobna pravila in postopke, opredeljene v izvedbenih pravilih urada, čeprav ta pravila še niso bila sprejeta; poziva urad, naj organ za podelitev razrešnice obvesti o stanju glede sprejetja izvedbenih pravil;

                  11.

                  pozdravlja revizijsko poročilo službe za notranjo revizijo o načrtovanju in pripravi proračuna urada, ki je bilo pripravljeno leta 2011; je seznanjen s priporočilom, da bi moral urad pojasniti prednostni vrstni red rokov; pozdravlja dejstvo, da je urad sprejel ukrepe za obravnavo tega priporočila;

         Notranja revizija

                  12.

                  opominja, da je služba za notranjo revizijo leta 2011 izvedla eno revizijo z namenom oceniti primernost in učinkovitost notranjega sistema za procese urada za sestavo proračuna in načrtovanje; je seznanjen tudi s tem, da načrtovanje javnih naročil ni bilo vključeno v obseg revizije;

                  13.

                  pozdravlja sklepe službe za notranjo revizijo, da vzpostavljeni sistem notranje kontrole zagotavlja razumno zagotovilo glede doseganja poslovnih ciljev, določenih za procesa sestave proračuna in načrtovanja;

                  14.

                  je seznanjen s tem, da je služba za notranjo revizijo naslednja področja ocenila kot zelo tvegana:

                              —

                              upravljanje neprekinjenega poslovanja,

                              —

                              upravljanje zahteve za prijavo, okvir projektnega vodenja in zaveza zainteresiranih strani,

                              —

                              kvalifikacije osebja,

                              —

                              odvisnost od posameznikov in prenos znanja;

                        poziva urad, naj izvede vsa priporočila službe za notranjo revizijo, da bi izboljšal ta področja, ter obvesti organ za podelitev razrešnice o sprejetih ukrepih;

                  15.

                  sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 17. aprila 2013 (8) o uspešnosti, finančnem poslovodenju in nadzoru agencij.

         (1)  UL C 388, 15.12.2012, str. 187.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 121, 15.5.2009, str. 37.

         (5)  UL L 357, 31.12.2002, str. 72.

         (6)  UL L 286, 17.10.2012, str. 276.

         (7)  Namen pokojninskega sklada Europola je financiranje in izplačilo pokojnin uslužbencev, ki so bili pri tem uradu zaposleni že pred 1. januarjem 2010, ko je postal agencija EU.

         (8)  Sprejeta besedila, P7_TA(2013)0134 (Glej stran 374 tega Uradnega lista).